b'\n_START_ARTICLE_\nPetras Kara\xc5\xa1auskas\n_START_PARAGRAPH_\nPetras Kara\xc5\xa1auskas (1897 m. rugpj\xc5\xab\xc4\x8dio 7 d. Mahanoi Sityje, PA, JAV \xe2\x80\x93 1968 m. gegu\xc5\xbe\xc4\x97s 13 d. Vilks Bare, Pa, JAV) \xe2\x80\x93 pianistas, vargonininkas ir chorvedys.\n_START_SECTION_\nBiografija\n_START_PARAGRAPH_\nSavo gimtojo miesto auk\xc5\xa1tesniojoje muzikos mokykloje skambinti fortepijonu mok\xc4\x97si pas prof. J. Wrighta, o v\xc4\x97liau fortepijono studijas t\xc4\x99s\xc4\x97 Niagaros universiteto Virgil Conservatory Niujorke. Grigali\xc5\xa1k\xc4\x85j\xc4\xaf choral\xc4\x85 studijavo Mary Wood College Scrantone, PA. Gr\xc4\xaf\xc5\xbe\xc4\x99s \xc4\xaf Mahanoi Sit\xc4\xaf, kelet\xc4\x85 met\xc5\xb3 buvo muzikos instruktorius, \xc4\xafk\xc5\xabr\xc4\x97 fortepijono studij\xc4\x85. 1923 pakviestas vargonininkauti ir vadovauti chorui \xc5\xa0v. Petro ir Povilo lietuvi\xc5\xb3 parapijoje Hazletone, PA, o 1924 persik\xc4\x97l\xc4\x97 \xc4\xaf \xc5\xa0v. Juozapo lietuvi\xc5\xb3 parapij\xc4\x85 Duryea, PA._NEWLINE_Nuo 1925 prad\xc4\x97jo vargonininkauti \xc5\xa0v. Kazimiero lietuvi\xc5\xb3 parapijoje Plimute, PA. \xc4\x8cia suorganizavo mi\xc5\xa1r\xc5\xb3j\xc4\xaf, mergai\xc4\x8di\xc5\xb3 ir 85 dalyvi\xc5\xb3 berniuk\xc5\xb3 chor\xc4\x85 bei orkestr\xc4\x85. Su kolektyvais reng\xc4\x97 koncertus, giedojo ba\xc5\xbeny\xc4\x8diose, dalyvavo radijo laidose, stat\xc4\x97 operetes ir dramos veikalus. Gra\xc5\xbeiai pasirei\xc5\xa1k\xc4\x99s su chorais, prisid\xc4\x97jo prie dain\xc5\xb3 \xc5\xa1ven\xc4\x8di\xc5\xb3 ir kit\xc5\xb3 kult\xc5\xabrini\xc5\xb3 rengini\xc5\xb3 organizavimo. Su chorais dalyvavo 1930 jungtiniame chor\xc5\xb3 koncerte, minint Vytauto Did\xc5\xbeiojo 500 met\xc5\xb3 mirties jubiliej\xc5\xb3 Vilks Bare. P. Kara\xc5\xa1ausko iniciatyva 1934 surengta pirmoji Wyomingo Klonio lietuvi\xc5\xb3 chor\xc5\xb3 dain\xc5\xb3 \xc5\xa1vent\xc4\x97 (dalyvavo 11 parapij\xc5\xb3 chor\xc5\xb3)._NEWLINE_Su chorais jis dalyvavo lietuvi\xc5\xb3 dienose Lakeside, PA, prisid\xc4\x97jo prie 1939 New Yorko Pasaulin\xc4\x97s parodos Lietuvi\xc5\xb3 dienos koncert\xc5\xb3 organizavimo (dalyvavo \xc5\xa1e\xc5\xa1i chorai), buvo jungtinio choro dirigentas. Dalyvavo sudarant dain\xc5\xb3 \xc5\xa1ven\xc4\x8di\xc5\xb3 programas, organizuojant S. \xc5\xa0imkaus chor\xc4\x85. Daug nuveik\xc4\x97 \xe2\x80\x9eDainos" draugijoje, dirbdamas jos i\xc5\xbedininku. 1938 LRKSA seime Pittsburghe, PA, i\xc5\xa1rinktas susivienijimo viceprezidentu, 1942 seime Hartforde, CT, i\xc5\xbedo glob\xc4\x97ju, 1948 \xe2\x80\x93 i\xc5\xbedininku._NEWLINE_Nuo 1925 buvo ALRK Vargoninink\xc5\xb3 s\xc4\x85jungos narys, nuo 1934 su pertrauka iki mirties buvo \xc5\xa1ios s\xc4\x85jungos Scrantono provincijos kuopos i\xc5\xbedininkas, dain\xc5\xb3 \xc5\xa1ven\xc4\x8di\xc5\xb3 rengimo i\xc5\xbedininkas. Buvo aktyvus radijo valand\xc4\x97li\xc5\xb3 dalyvis, be chor\xc5\xb3, organizavo ir orkestrus.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'